정조 22년
戊午六月初三日卯時上御熙政堂大臣備局堂上引見入侍時右副承旨尹光顔同副承旨姜忱假注書呂東植事變假注書李弘源記注官金良倜記事官金履永右議政李秉模行右參贊金文淳吏曹判書金載瓚兵曹判書李時秀行大護軍沈煥之趙心泰行護軍徐有大李漢豐李書九李益運開城留守韓用龜副校理嚴耆以次進伏訖秉模曰去夜熱甚聖體候若何上曰終夜蒸熱不能交睫矣秉模曰湯劑進御後諸節何如上曰食念似頓勝矣秉模曰今番藥院擧行誠駭然矣上曰一劑之日再服猶或爲之至於兩劑之兼進豈有如許事面乎秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰戶判何不入來秉模曰戶曹判書趙鎭寬今日次對不爲進參似由於日前筵臣問備之請而官師相規卽是美風何可因此撕捱乎從重推考卽令牌招申飭行公何如上曰依爲之出擧條弘源承命出傳與戶曹判書趙鎭寬偕入進伏上曰今年農形果何如秉模曰今番雨澤大抵不均鄕外所聞有難的實得雨之或鋤或犁邑各異報農形之曰農曰歉人各異傳無以適信而近日日氣頗宜於農且當大雨時行之節旣移之秧似無旱乾之慮矣上曰摠以論之今年似難免歉矣秉模曰雖或畢竟免歉今姑以不免歉爲心極意設施於備預之政似好矣上曰卿言誠好矣連接湖南道啓則擧多未移處湖西嶺南俱爲遑汲而湖西尤甚獨兩西雨澤最爲周洽海西則反有太過之慮矣秉模曰海西則前後所得至於八寸之多而三南則一向未洽誠可異也至若湖南道啓中移秧分數之列錄者慮或過實矣移秧處果能如此數則雖有些少未移優可免歉矣蓋聞農家常談以爲奉天畓失稔然後方成樂歲云矣上曰句管堂上旣已差定各該道事務無不講究周知以備詢諮然後庶有實效矣秉模曰昔在先朝時卿宰奏對多以待罪句管爲言今若如是則誠是申明舊規矣上曰左相多年在廟堂雖云暫卸亦甚悵然矣秉模曰以其老病之故雖不能頻參公會凡有大事未嘗不往復相議矣臣今獨當以臣不才其何以擔當做去乎非敢以獨賢爲言其在國體亦甚苟艱臣亦以許之左相者仰望焉上曰卿則非可容議矣判府事今作鄕外大臣而領敦寧行步今有可强之路耶秉模曰若有憑靠則可以行步云矣大抵三公之不備未有如近來者昔在先朝大臣雖多在外時而亦未嘗不備員矣上曰兪奉朝賀以藥院都相在外者殆近數年矣秉模曰左相之勉副旣出於一伸私義姑許暫卸則重卜與改卜惟在聖簡之如何而以此以彼誠不容少緩矣上曰次對爲之秉模曰別無稟處事而慶尙右兵使狀啓事誠駭然矣上曰本事之如何姑捨交承間論罪可謂前所未聞也秉模曰交承有兄弟之義以後官而論罪前官於奏御之文寧有始許道乎且初無傳敎而狀辭之曰以傳敎者亦甚可駭矣上曰華山山城還弊頗多故向於下直時因言端有筵敎矣渠則認以爲査啓之事有此狀聞之擧矣然而何足責也且赴任屬耳此時嶺南迎送有弊姑觀來頭畢竟昏謬難恕則從後處分亦未爲晩草記勿施狀啓還下送可也秉模曰前帥臣事旣已現發於狀啓中有難置而不論矣上曰所謂犯科之數旣甚零星且交承論罪旣是格外則因此論勘反有傷於敦風之義姑爲置之好矣上曰聞有司堂上言以兩西稷穀勿爲準備之意已爲知委云矣秉模曰然矣上曰代播本意非欲只使播種於未移之畓而已凡阡陌丘陵常時不毛之地隨處徧播各有所收則畓農雖畢竟失稔庶可爲裒多益寡地無遺利之政若只種於畓庫則有非代播之本意且水畓若値晩霖則易致沮洳不成熟之患又聞畿邑則多不願代播云畿民蓋多懶農殊無盡力耕播之意故如是而三南民情未知如何最是種子輸運之道爲難若使民自爲輸去則亦無怪其不願矣秉模曰畿邑之地亦多宜於代播處而大抵水不善乾不如南中之好三南則水畓之種麥者亦有之矣上曰臺諫牌去來催促弘源承命出傳回奏曰諫臺未及入來憲臺則三員入來矣上曰與之偕入未來者更爲催促弘源承命出傳與執義柳畊掌令鄭㝡成持平尹涵偕入進伏秉模曰整理穀事狀啓中犯科守令玉堂雖請一竝拿問而原狀啓旣已勿施只他事現發者使各該道另具狀聞則整理穀本事雖有些少不善擧行者今不可一一査勘而仍置勿論亦非懲勵之道故臣之欲令銓曹知之者此也上曰然矣上曰今年民事將何以爲之乎秉模曰臣等亦不知何以則爲好而籌司會坐時無論言之好否用與不用人人各陳一二所見共加商確於備預之政冀或有裨於實政實效之萬一矣上曰今則雖霈然將無及乎秉模曰未可必者上天之造化也初伏前若得移秧則今年之節候雖早寒露尙遠臣意則猶有餘望矣文淳曰耽羅則通一道大登臣於日前適因所知之人聞之則四十斗麥直木一匹云矣秉模曰臣則竊以耽羅爲慮矣今若農登則誠爲萬幸矣上曰湖南則非但耽羅蘆嶺以南俱爲無慮而全州以上臨萬金沃等昨年失稔處又爲被災云近來災荒之頻仍多由於水利之不講湖南之碧骨堤若能善爲疏鑿則如此旱災不足爲慮而今盡湮塞幾成丘陵舊日基址不可復識云寧不惜乎此堤延褒橫跨十二邑湖西南之稱蓋由於此比之湖西之合德不啻倍蓰矣以今民心有難遽議疏鑿而至於合德則不可不乘農隙修築矣秉模曰昔在先朝亦有申飭疏鑿之擧而此事大有關於利民之政今番地方官請得水筒材木故松政雖重特許五株矣臣嘗聞堤堰之廢自有委折蓋昔豪右憑藉堤堰請得役民於本司及營邑而初不修築往往勒捧雇價於役民爲弊甚鉅故相金在魯爲祛此弊以非狀請毋得役民之意陳請因此而除害之效雖多興利之路漸塞各處堤堰之不修職此之由云矣上曰治農之道莫先於水利且以華城言之後坪田土何等廣闊而一自築堤之後雖如今年之旱乾賴而蒙利野色靑靑云堤堰之不可無有如是矣仍敎心泰曰西屯亦爲疏鑿好矣而物力容入當爲幾何心泰曰以萬年堤所入推之則似不過五千金矣上曰堤堰是爲民興利之事則役民爲之事固當然而近來民力果爲甚難若創社倉之制使民間各儲財力以需疏鑿之費則似爲便利之政常欲先自華城試之而亦難保其善成而經久無弊也秉模曰社倉之法故相崔興源嘗行之嶺南云臣之先祖亦行於砥平今已廢矣而元來此事專係於主事者之能否莅官者之照管其成其癈都在得人與否有難一國之通行矣上敎心泰曰本廳禁火之必待部牒者大是謬例禁火禁盜旣是本廳之職則何待部牒此後則直爲擧行可也命大臣就座時秀曰今番出身赴防定日限點考起送事啓下而嶺南二人有錯認上來者與京出身一體點考京出身一人亦有令前下鄕者未及趁日限此則與規避有異勢將待上來後點考起送矣上曰依所奏爲之也龍輔曰本寺判官李東埴纔已報瓜而本寺事務姑難付之生手仍任何如上曰依爲之出擧條命臺諫進前敎曰臺諫未及入來則憲臺之三員兼進有違臺體矣光顔曰賓對時兩司一司若不備則只行公右位一員進參例也而今日賓筵諫臺牌去來未及來到憲府諸臺徑先齊入有違格例右位當參人外隨入之諸臺竝推考何如上曰依爲之出擧條畊㝡成涵曰臣等言議見識本不合於見職云云上曰執義則初不在於被推中何可同爲避嫌耶第旣發端亦不可中止矣畊等繼陳曰申飭之下不敢晏然冒沒登筵而兩司若不齊進則一員外毋得登對旣有年前下敎奏未畢上曰一員登對古例卽然謂有下敎亦不成說矣此臺臣人素了了而今日事可謂節節做錯仍命書榻敎曰執義柳畊遞差畊先退㝡成涵曰臣等言議見識俱不合於見職而今於賓筵諫臺不參則憲臺中只長僚一員例當登筵而臣等全昧格例混爲隨參者旣非筵規又失臺體至被承宣之請推益著臣等之顚錯以此情踪何敢一刻晏然於臺次乎請命遞斥臣等之職上曰生疎所致勿辭亦勿退待出擧條涵先退上曰前啓只擧末端也㝡成陳啓之際誤擧合啓未畢而覺驚惶罔措光顔曰掌令鄭㝡成陳達府啓之際誤達合啓所失非細不可無警推考何如上曰依爲之出擧條㝡成曰臣於卽筵遑遽顚錯誤達啓辭罪合重勘而承宣請推之下惶蹙無地以此情踪何敢晏然仍參於筵席乎請命遞斥臣職上曰一時做錯勿辭亦勿退待出擧條耆進伏上曰臺啓未畢之前玉堂豈可徑先進前乎耆就座㝡成曰請寢李汝節定配之命更令王府嚴覈取服施以當律上曰不允出擧條仍敎曰今番疎決獄案判下者使示臺諫矣其中如有可論隨所見陳之也㝡成曰文案之度數旣多而諸臺次次輪見故臣未及盡見無以仰對矣上曰莫重者獄案也豈可輪示私次若回公然乎自政院分付該曹及兩司令行公諸臺會於一處以爲同見之地也㝡成曰顧今隄防不嚴義理漸晦有識憂歎愈久愈深而今此李克生減等之命又何爲而遽降也噫克生以逆任之近族劇賊之切姻倖逭鋤治之典而只被贓汚之律者已是失刑之大者年前罪謫之蒙放至今公議之猶激而今又罪案漸底惟輕減律殆若循例則幾何而不爲蕩滌幾何而不至給牒乎彼其平日附麗之跡行已奸譎之狀前已昭著今不疊論而況其親弟克全干連至重尙在竄配之中則渠豈可與尋常勘罪之人渾被惟輕之典乎請亟寢李克生減等之命以嚴隄防以申公議焉上曰依啓出擧條秉模曰李克生之入於歲抄減等誠有關於隄防臺言是矣上曰玉堂初何爲進前而畢竟無所言甚是失體仍命書榻敎曰副校理嚴耆遞差耆先退上曰諫臺又爲催促也弘源承命出與正言申溆修撰洪秀晩偕入進伏上曰前啓只擧末端也㝡成溆秀晩曰請寢罪人鄭致達妻出置城外之命依前還發配所更令王府夬正典刑上曰不允出擧條㝡成等曰請物故罪人德相亟施孥籍之典上曰不允出擧條㝡成等曰請逆賊尙喆追施孥戮之典上曰不允出擧條一行削秀晩就座㝡成溆曰請遲晩後物故罪人啓能亟施孥籍趾賊等凶種夬施邦刑獻遂設鞫得情上曰不允出擧條㝡成等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允出擧條㝡成等曰請物故罪人國榮亟施孥籍之典上曰不允出擧條㝡成曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法上曰不允出擧條㝡成等曰請承款後物故罪人九宗亟施孥戮之典上曰不允出擧條㝡成就座溆曰請金甲島爲奴罪人克觀更令王府嚴鞫得情夬正王法上曰不允出擧條溆曰請逆賊尙魯追施孥戮之典上曰不允出擧條溆曰請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌上曰不允出擧條仍敎曰臺臣已見獄案否今番酌決中如有可論者論奏好矣溆曰今番京外重囚之審覈疎決亶出我聖上欽恤之聖意而其中仍推之囚其數亦甚夥然請令該曹與該道另加究覈卽速處斷俾無許久稽滯上曰執法之地能發此啓不欲循俗亦似一道償死之類有難輕議於速決矣出擧條秉模曰自上雖以罪疑惟輕之義或有傅生處而至於在下者之請勿仍推事甚如何矣上曰臺臣果未免失體而各有所見所見苟然亦何傷乎豈必每事爭執然後爲執法耶秉模曰誠如聖敎矣東坡所謂皐陶曰殺而舜曰宥者臣嘗以爲未必然矣事苟可殺則上未必不可從輕事苟可宥則下豈必爭執乎上曰禮判何不入來文淳曰方有問啓後處分之敎故待令于闕外不敢登筵矣命書問啓批答訖命用龜進前敎曰湖西所聞果如何而道內旱災何處爲甚云耶用龜曰右道爲尤甚而未移秧處槪爲三分之二連接私書則見方罔措不知何以接濟云矣上曰代播之際種子移轉勿費民力之意卿須往復使之知之也命退諸臣以次退出